[Video] Man stormloop selfoondief in Jhb-winkelsentrumJacques Erasmus. Foto: Facebook Jacques Erasmus (37) het oornag ŉ internetsensasie geword nadat hy die naweek ŉ vermeende selfoondief in ŉ gewilde winkelsentrum in Johannesburg platgetrek het. Toe die verdagte Saterdag omstreeks 12:45 op Foschini in die Northgate-winkelsentrum toegeslaan het en homself glo met drie Samsung-selfone uit die voete gemaak het, het hy min geweet hy gaan hom in ŉ erg gefrustreerde Erasmus, ŉ inwoner van Robindale in Randburg, se skouer vashardloop. Erasmus het Woensdag aan Maroela Media gesê swak diens wat hy van sy selfoondiensverskaffer ontvang het, het die frustrasie laat opbou. “My selfoon is Donderdagaand gesteel en ek het sedert Vrydag gesukkel om ŉ my simkaart te vervang. Ek is ŉ industriële ontwerper, moet baie rondry en is afhanklik van my foon,” het Erasmus gesê. Hy is Vrydagoggend vroeg na die diensverskaffer se tak in die Cresta-winkelsentrum. Ná ŉ lang relaas was hy teen Saterdag steeds sonder sein en het toe besluit om na die tak in Northgate te gaan. “Ek het nog so rondgeloop en soek na die winkel toe ek ewe skielik mense hoor skreeu het. Ek kon nie regtig mooi sien nie en kort daarna storm ŉ man op my af. Dit was net ŉ natuurlike reaksie en ek het ingegaan en hom getackle. Dit was ŉ lekker manier om van my frustrasies ontslae te raak,” het Erasmus geskerts. Erasmus het in sy hoërskooljare aan Hoërskool Randburg in gr. 11 en matriek vir die skool se tweede rugbyspan uitgedraf. Hy het nie weer daarna rugby gespeel nie maar fiks gebly en onder meer fiets gery totdat hy sowat ŉ jaar gelede nekprobleme begin ontwikkel het. Hy moes sowat twee maande gelede ŉ nekoperasie ondergaan, maar het gelukkig nie sy nek in Saterdag se duikslag seergemaak nie. “Nadat my nek begin probleme gee het, is ek nie meer so aktief soos altyd nie. Ek werk, eet en slaap net. Ek trek lekker voordeel uit die situasie,” skerts hy verder. Erasmus het gesê die sentrum se veiligheidsbeamptes was kort ná die raakvat op die toneel en het die verdagte wegbegelei. Hy is na Foschini en is meegedeel dat niemand daar tydens die voorval seergekry het nie. ŉ Personeellid van die winkelgroep het hom Dinsdag gebel en bedank vir sy optrede en gesê hulle gaan vir hom geskenkbewyse gee. “Dit gaan egter nie vir my oor belonings nie. Daar is so baie gevaarlike rooftogte by winkelsentrums deesdae. My instink het net ingetree. Ek is net bly dit was nie erger, soos die onlangse skietery by Clearwater Mall, nie,” het hy nederig gesê. Rugby 15 se Facebook-groep dink egter nie Erasmus moet so beskeie wees nie. Die blad het Erasmus se video, kringtelevisiebeeldmateriaal wat hy ná die tyd met sy selfoon afgeneem en op YouTube gedeel het, geplaas en gesê die man verdien kaartjies vir die Wêreldbekertoernooi. Benewens ŉ hele paar gelukwense, waaronder ŉ Bells-beloning, skerts ander kommentators egter dat hy sonder sy arms met sy skouers ingegaan het, en dus ŉ rooi kaart verdien. https://youtu.be/XTrgzswEd-E